KIRJALLINEN KYSYMYS E-3711/00 esittäjä(t): Carles-Alfred Gasòliba i Böhm (ELDR) komissiolle. Cabanesin ja Oropesan välinen maantie (Castellónin provinssissa).



Virallinen lehti nro 318 E , 13/11/2001 s. 0005 - 0006



KIRJALLINEN KYSYMYS E-3711/00 esittäjä(t): Carles-Alfred Gasòliba i Böhm (ELDR) komissiolle (30. marraskuuta 2000) Aihe: Cabanesin ja Oropesan välinen maantie (Castellónin provinssissa) Castellónin provinssissa Espanjassa on laadittu suunnitelma Cabanesin ja Oropesan välisen maantien rakentamisesta. Hankkeen toteuttaminen on jo myönnetty Necso-Rover Alcisa -yhtiölle. Maantiehankkeeseen ei sisälly Desierto de las Palmasin luonnonpuistoa ja sen lähialueita koskevaa ympäristövaikutusarviota. Alueella elää monia ainutlaatuisia ja kotoperäisiä lajeja, sen eläimistö on erittäin riippuvainen elinympäristöstään sekä L'Ullal de Miravetin luolassa että muualla, joten mikä tahansa muutos elinympäristössä voi merkitä näiden lajien kuolemista sukupuuttoon. Maantiehankkeen eteläinen linjaus aiheuttaisi vaikutuksia maisemallisesti ja ympäristön kannalta merkittäviin maa-alueisiin, jotka ovat vähintään yhtä tärkeitä kuin Desierto de las Palmasin luonnonpuisto. Mistään maantiehankkeen alkuperäisestä ehdotuksesta (pohjoinen linjaus, eteläinen linjaus tai niiden välimuoto) ei ole laadittu arviota ympäristövaikutuksista. Mihin toimiin komissio aikoo siis ryhtyä varmistaakseen ympäristösäännösten noudattamisen? Margot Wallströmin komission puolesta antama vastaus (26. tammikuuta 2001) Aluksi on syytä mainita, että komissio tutkii Oropesan ja Cabanesin kaupunkien välisen, kirjallisessa kysymyksessä mainitun tienrakennushankkeen ympäristövaikutuksia Castellónin provinssissa, sillä hankkeesta on esitetty kantelu, joka on tutkittava. Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) 2 artiklassa säädetään, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tätä säännöstä sovelletaan direktiivin liitteissä I ja II lueteltuihin hankkeisiin. Hankkeista, jotka kuuluvat liitteen II soveltamisalaan, kuten kirjallisessa kysymyksessä esille otettu tiehanke, säädetään 4 artiklan 2 kohdassa, että niistä on tehtävä ympäristövaikutusten arviointi, jos jäsenvaltiot toteavat niiden laadun sitä vaativan. On myös huomattava, että direktiiviä 85/337/ETY on muutettu 3. maaliskuuta 1997 annetulla neuvoston direktiivillä 97/11/EY(2). Tämän direktiivin 3 artiklan 2 kohdan mukaan direktiivin 85/337/ETY säännöksiä, sellaisina kuin ne olivat ennen muutoksia, sovelletaan kuitenkin edelleen, jos lupahakemus jätetään ennen 14 päivää maaliskuuta 1999. Suunniteltu tie kulkisi lähellä Desierto de Las Palmasin luonnonpuistoa, jonka Espanjan viranomaiset ovat sisällyttäneet luetteloon yhteisön tärkeinä pitämistä espanjalaisista alueista, jotka on tarkoitus liittää myöhemmin Natura 2000 -verkkoon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(3) mukaisesti. Tutkiessaan kyseistä kantelua komissio on ollut yhteydessä Espanjan viranomaisiin ja pyysi heidän huomautuksiaan mainitusta hankkeesta. Espanjan viranomaisten vastaus on juuri saapunut. Asiaa tutkitaan, jotta voidaan tarkistaa, onko tässä tapauksessa sovellettu direktiiviä 85/337/ETY, ja määrittää, onko kyseisellä hankkeella todennäköisesti merkittävä vaikutus alueeseen, joka mainitaan direktiivin 92/43/ETY kohdealueena, jolloin olisi sovellettava mainitun direktiivin 6 artiklassa säädettyä menettelyä. Komissio toteuttaa perustamissopimusten valvojan roolissaan tarvittavat toimenpiteet varmistaakseen, että yhteisön oikeutta noudatetaan tässä asiassa. (1) EYVL L 175, 5.7.1985. (2) EYVL L 73, 14.3.1997. (3) EYVL L 206, 22.7.1992.